A fost publicat în Monitorul Oficial calendarul înscrierii copiilor antepreşcolari şi preşcolari în creşe şi grădiniţe
A fost publicat în Monitorul Oficial calendarul înscrierii copiilor antepreşcolari şi preşcolari în creşe şi grădiniţe, după ce Ministerul Educaţiei a anunţat modificarea acestuia în urma solicitărilor venite din partea partenerilor sociali.
Conform noului calendar, reînscrierile vor avea loc în perioada 20-24 mai, iar părinţii care vor să îşi înscrie copiii pentru prima oară la creşă sau grădiniţă, indiferent de grupă, pot face acest lucru între 27 mai şi 29 august, în cele două etape.
Prima etapă de înscrieri se va desfăşura în perioada 27 mai – 14 iunie, iar cea de a doua, pe locurile rămase libere, va avea loc între 17 iunie şi 5 iulie. Dacă au mai multe opţiuni, părinţii pot nota cel mult trei pe o singură cerere. În situaţia în care într-o unitate de învăţământ numărul cererilor tip de înscriere primite de la părinţi este mai mare decât numărul de locuri libere, comisia de înscriere şi distribuire din unitatea de învăţământ selectează copiii în ordinea descrescătoare a vârstei şi aplică criterii de departajare generale şi specifice.
Copiii cu cerinţe educaţionale speciale pot fi înscrişi în unităţile de învăţământ preuniversitar cu personalitate juridică, cu grupe de nivel preşcolar sau antepreşcolar de masă. Înscrierea se va face direct la unitatea de învăţământ special, cu documentele prevăzute de prezenta metodologie, la care se adaugă documentul ce atestă orientarea către învăţământul special.
Lista copiilor admişi în creşă sau grădiniţă va fi afişată la fiecare unitate de învăţământ pe data de 5 iulie.
Etapa de ajustări se va desfăşura între 19 şi 29 august, aceasta fiind destinată copiilor care nu au fost înscrişi în primele două etape din lipsă de locuri sau din diferite alte motive.
Pe 30 august vor fi afişate listele finale cu copiii admişi în creşă sau grădiniţă, dar şi numărul de locuri rămase libere după etapa de ajustări.
(RADOR/FOTO radioiasi.ro)